(Ortografía tradicional) Li Jesús quia̱tinac cuiꞌchic riqꞌuineb li tenamit ut quixye reheb:
—La̱in lix cutan saken li ruchichꞌochꞌ.
Li ani ta̱pa̱ba̱nk cue la̱in,
incꞌaꞌ chic ta̱cua̱nk saꞌ xkꞌojyi̱nal ru li ma̱c.
Ta̱cua̱nk ban saꞌ cutan saken ut ta̱cua̱nk xyuꞌam chi junelic,
chan.
Ut eb laj fariseo queꞌxye re:
—Ma̱cꞌaꞌ na-oc cuiꞌ li cꞌaꞌru yo̱cat chixyebal xban nak cha̱cuix ajcuiꞌ la̱at yo̱cat chi a̱tinac,
chanqueb.
Li Jesús quixye reheb:
—Cuan xcuanquil li ninye usta yo̱quin chi a̱tinac chicuix la̱in xban nak tzꞌakal ya̱l li ninye.
La̱ex incꞌaꞌ nequenau bar xinchal chak,
chi moco nequenau bar tinxic.
Caꞌaj cuiꞌ la̱in ninnaꞌoc re bar xinchal chak ut bar tinxic.
La̱ex nequexrakoc a̱tin joꞌ nequeraj la̱ex e̱junes.
La̱in ma̱ ani saꞌ aj be̱n yo̱quin chi rakoc a̱tin.
Abanan cui tinrakok a̱tin,
tinba̱nu saꞌ ti̱quilal xban nak incꞌaꞌ ninrakoc a̱tin injunes.
Ninba̱nu ban joꞌ naraj lin Yucuaꞌ li quitaklan chak cue.
Saꞌ le̱ chakꞌrab tzꞌi̱banbil retalil cui cuan cuibeb li cui̱nk junaj lix cꞌaꞌuxeb riqꞌuin li cꞌaꞌru teꞌxye,
tento xpa̱banquil li ra̱tineb.
La̱in ninye li ya̱l chicuix ajcuiꞌ la̱in.
Ut lin Yucuaꞌ li quitaklan chak cue,
aꞌan naxchꞌolob ajcuiꞌ li ya̱l chicuix,
chan li Jesús.
Eb laj fariseo queꞌchakꞌoc ut queꞌxye re:
—¿Ani la̱ yucuaꞌ?
chanqueb re.
Li Jesús quixye reheb:
—La̱ex incꞌaꞌ nequenau ani lin Yucuaꞌ xban nak incꞌaꞌ nequenau cuu la̱in.
Cui ta nequenau cuu la̱in,
nequenau aj raj cuiꞌ ru lin Yucuaꞌ,
chan reheb.
Chixjunil aꞌin quixye li Jesús reheb nak yo̱ chixchꞌolobanquil lix ya̱lal chiruheb li cuanqueb saꞌ li templo saꞌ li naꞌajej bar nequeꞌxqꞌue cuiꞌ lix mayejeb.
Ut ma̱ ani quichapoc re xban nak toj ma̱jiꞌ nacuulac xkꞌehil.
Ut li Jesús quixye cuiꞌchic reheb:
—La̱in tinxic.
Tine̱sicꞌ raj chic abanan incꞌaꞌ tine̱tau xban nak incꞌaꞌ ta̱ru̱k texxic bar tinxic cuiꞌ la̱in.
Texca̱mk ban saꞌ le̱ ma̱c,
chan.
Ut eb laj judío queꞌxye:
—Aꞌan xye nak incꞌaꞌ naru toxic bar ta̱xic cuiꞌ aꞌan.
¿Cꞌaꞌut nak xye ke chi joꞌcan?
¿Ma yo̱ chixcꞌoxlanquil xcamsinquil rib?
chanqueb.
Li Jesús quixye reheb:
—La̱ex aj ruchichꞌochꞌ.
Abanan la̱in ma̱cuaꞌin aj ruchichꞌochꞌ.
La̱in saꞌ choxa xinchal chak.
Joꞌcan nak xinye e̱re nak texca̱mk saꞌ le̱ ma̱c.
La̱ex texca̱mk saꞌ le̱ ma̱c cui incꞌaꞌ nequepa̱b nak la̱in ac cuanquin ajcuiꞌ chak saꞌ xticlajic joꞌ xinye e̱re,
chan li Jesús.
Ut eb aꞌan queꞌxye re:
—Ye ke.
¿Anihat tzꞌakal la̱at?
chanqueb.
Li Jesús quixye reheb:
—Chalen saꞌ xticlajic quinye chak e̱re anihin la̱in.
Nabal li cꞌaꞌak re ru naru tinye raj e̱re re xrakbal a̱tin saꞌ e̱be̱n.
Li ani quitaklan chak cue,
aꞌan ti̱c xchꞌo̱l ut naxye li ya̱l.
Li cꞌaꞌru xcꞌut chicuu li quitaklan chak cue,
aꞌan li ninye e̱re la̱ex li cuanquex saꞌ ruchichꞌochꞌ,
chan.
Abanan eb aꞌan incꞌaꞌ queꞌxtau ru nak li Jesús yo̱ chi a̱tinac chirix li Acuabej Dios.
Ut quixye ajcuiꞌ li Jesús reheb:
—Nak acak xine̱taksi chiru li cruz re incamsinquil toj aran te̱qꞌue retal nak la̱in li taklanbilin chak xban li Dios.
Ut te̱nau nak ma̱cꞌaꞌ ninba̱nu injunes.
Li cꞌaꞌru ninye la̱in,
aꞌan li quixcꞌutbesi chicuu lin Yucuaꞌ.
Li ani quitaklan chak cue,
aꞌan cuan cuiqꞌuin.
Aꞌan incꞌaꞌ quinixcanab injunes xban nak la̱in junelic ninba̱nu li cꞌaꞌru naraj aꞌan,
chan li Jesús.
Nabaleb queꞌpa̱ban re li Jesús nak queꞌrabi li cꞌaꞌru quixye.